Charlotte Antonsen (V), 2001-02-27:
Jamen det er jo trist, at hr. Thulesen Dahl ikke ønsker at høre, hvad jeg har sagt.
Det er i 8 år blevet sagt fra Venstres side, at vi vil respektere de danske undtagelser.
Og hvis hr. Thulesen Dahl ikke kan høre, så vil jeg opfordre hr. Thulesen Dahl til at læse i traktaten, hvad de danske undtagelser går ud på. De går ud på - det er selve substansen i undtagelserne - at vi ikke skal deltage i fælles beslutninger på området.
Det, der står i den retlige undtagelse, er, at vi deltager i den del, der er mellemstatslig.
Så selve substansen i undtagelsen, som vi altid har respekteret fra Venstres side, er, at vi naturligvis ikke er forpligtet til at gennemføre, hvad de andre beslutter.
Og så til fru Anne Baastrup: Ja, vi har nævnt en fælles asylpolitik i forslaget til vedtagelse.
Det indgår faktisk også i Venstres flygtninge- og udlændingepolitik, at vi skal samarbejde om de fælles flygtningeregler.
Naturligvis er flygtninge- og asylproblemer grænseoverskridende, og derfor synes vi, det er fornuftigt, man drøfter det i EU.
Men fordi man vedtager en dagsorden, hvor man skriver noget om en østudvidelse og en beskæftigelsespolitik, er det jo ikke ensbetydende med, at det er en blancocheck til alle de direktivforslag og forslag inden for undtagelserne, der måtte komme. Det tror jeg også at fru Anne Baastrup meget ville have sig frabedt.
For jeg er helt sikker på, at der vil være langt flere sager af dem, der kommer inden for det område, som forslaget til vedtagelse vedrører, hvor SF vil sige nej i Europaudvalget, og hvor Venstre vil sige ja.
Så jeg synes, at fru Anne Baastrup skal tænke lidt bredere også på sin egen fremtid i Europaudvalget i stedet for sådan enøjet at fiksere på et enkelt lille ord.
Til hr. Claus Larsen-Jensen: Jeg ved ikke, hvorfor Socialdemokratiet føler sig trådt på eller stødt over, at jeg nævner det IT-forslag, som trådte i kraft her ved nytårstid, hvorefter man fjerner skattefordelen ved at få en pc af sin arbejdsgiver.
Jeg var helt konkret på det punkt.
For Venstre at se er der ikke nogen tvivl om, at netop det, at det har været let tilgængeligt for almindelige lønmodtagere at kunne få en pc, er af meget stor betydning for IT i hele Danmark, og derfor virker det absurd, at man hele tiden bryster sig af en hel masse planer, når man så i den virkelige verden afskaffer de fornuftige ordninger, der er. Til hr. Thulesen Dahl: Indtil vi afskaffer vedtagelsen, vil vi naturligvis respektere det danske forbehold.
Vi vil aktivt respektere det danske forbehold.
Det er der ikke nogen tvivl om.
Det har vi altid ønsket.
Og når man respekterer det danske forbehold, ja, så har man naturligvis ikke formelt mulighed for at deltage sammen med de andre.
Det er jo det, hele forbeholdet går ud på: at man står udenfor.
Vi har respekteret det danske forbehold fra første færd; det gør vi stadig væk.
Det, der er nyt, er, at der sker en hel masse bl.a på asylområdet og på andre områder.
Så nu bliver forbeholdet pludselig meget konkret.
Men det ændrer altså ikke ved, at vi til hver en tid og altid, også både i ord og gerning, har respekteret den danske undtagelse.
Hr. Keld Albrechtsen spørger til punktet vedrørende asyl og Tampere-topmødet, der står i forslaget til vedtagelse.
Og der vil jeg godt sige, at Venstres opfattelse af forslaget er, at man opregner eller opremser de emner, som man fra det svenske formandskabs side har tænkt sig at gøre noget ved.
Og der er der desværre nogle af emnerne, som er omfattet af danske undtagelser, som jeg også selv nævnte i mit ordførerindlæg: forsvarsområdet, det retlige område, ØMU, altså den fælles mønt, og økonomisk samarbejde.
Så vi har en undtagelse; vi står udenfor, men derfor sker der jo noget i EU alligevel på de områder, hvor vi har undtagelser.
Det er faktisk noget, der bekymrer os meget, at netop på de områder, hvor vi har undtagelser, rykker EU meget stærkt i denne tid.
Så der er ikke nogen uoverensstemmelse i Venstre, uanset hvor meget hr. Keld Albrechtsen tager luppen frem.